सरकार और संगठन चलाने की मोदी-शैली से असहमत लोगों ने जब विकल्प की चिंता को अपने सवालों में पिरोया तो अरविंद केजरीवाल ने भी कुछ बुनियादी बातें कहीं। उन्होंने कहा कि विपक्ष ज़रूर कोई-न-कोई शक़्ल लेगा, लेकिन उसका आकार-प्रकार कुछ भी रहे, इससे कोई फ़र्क़ इसलिए नहीं पड़ने वाला है कि अगला आम चुनाव यशवंत सिन्हा जी के नेता और जनता के बीच सीधे होने वाला है। चुनाव जनता लड़ेगी। यह चुनाव नरेंद्र मोदी बनाम बाकी सब के बीच होगा। केजरीवाल ने कहा कि जनतंत्र में विपक्ष को दुश्मन समझने की मानसिकता ज़्यादा दिन नहीं चल सकती है। इसलिए जनता अपना जवाब तैयार कर रही है। केजरीवाल ने कहा कि मथनी सिर्फ़ भाजपा के भीतर ही लोगों की नहीं मथ रही है। मंथन तो अब पूरे देश में शुरू हो गया है। राज-काज का यह तरीका किसी को भी रास नहीं आ रहा है। लाखों लोगों की नौकरियां चली गई हैं। हज़ारों उद्योग बंद हो गए हैं। पूरे देश में भय का ऐसा माहौल कभी किसी ने नहीं देखा और यह वह मुल्क़ है, जहां लोग अपना पेट काट कर तो जी लेते हैं, लेकिन अपनी आज़ादी में कटौती कभी स्वीकार नहीं करते।